C 421/36
MT
Il-Ġurnal Uffiċjali tal-Unjoni Ewropea
4.11.2022
ANNESS 1
Sinerġiji mal-Missjonijiet tal-UE
Missjoni tal-UE dwar l-Adattament għat-Tibdil fil-Klima Il-missjoni dwar l-Adattament għat-Tibdil fil-Klima hija maħsuba sabiex tappoġġa tal-anqas 150 reġjun, awtorità lokali u komunità Ewropej fl-isforzi tagħhom sabiex jiksbu reżiljenza għall-klima sal-2030.
Se tipprovdi appoġġ ġenerali għarreġjuni, għall-awtoritajiet lokali u għall-komunitajiet sabiex tgħinhom jifhmu aħjar, iħejju għal u jimmaniġġjaw ir-riskji u l-opportunitajiet relatati mal-klima, sabiex jaċċelleraw it-trasformazzjoni tagħhom lejn ir-reżiljenza għall-klima, u sabiex iwettqu mill-anqas 75 dimostrazzjoni fuq skala kbira ta’ adattament għat-tibdil fil-klima fil-prattika.
Il-parteċipazzjoni tal-Istati Membri, tar-reġjuni u tal-awtoritajiet lokali se jkollha rwol kruċjali fl-implimentazzjoni ta’ din il-missjoni minħabba li huma l-aġenti ewlenin tal-bidla.
Jistgħu jużaw ukoll teknoloġiji ġodda, jesperimentaw b’soluzzjonijiet innovattivi li jindirizzaw il-ħtiġijiet lokali, u jgħinu lill-partijiet ikkonċernati differenti jiksbu reżiljenza għall-klima.
L-objettivi tal-missjoni huma konsistenti mal-objettivi tal-politika tal-FEŻR (1) ta’ Ewropa aktar kompetittiva u aktar intelliġenti billi jippromwovu trasformazzjoni ekonomika innovattiva u intelliġenti u konnettività reġjonali tal-ICT.
Tikkontribwixxi wkoll għall-objettiv tal-politika ta’ Ewropa ekoloġika, b’livell baxx ta’ emissjonijiet tal-karbonju, fittranżizzjoni lejn ekonomija b’newtralità karbonika u reżiljenti billi tippromwovi t-tranżizzjoni lejn enerġija nadifa u ġusta, investiment ekoloġiku u blu, l-ekonomija ċirkolari, il-mitigazzjoni tat-tibdil fil-klima u l-adattament għalih, il-prevenzjoni u l-ġestjoni tar-riskju, u mobilità urbana sostenibbli.
Il-finanzjament taħt dawn il-prijoritajiet jista’ pereżempju jiġi mmobilizzat sabiex jespandi s-soluzzjonijiet ta’ adattament għat-tibdil fil-klima, billi jintużaw sinerġiji mal-finanzjament mobilizzat minn Orizzont Ewropa.
Ir-reġjuni u l-awtoritajiet lokali jistgħu jiffirmaw ukoll il-Karta tal-Missjoni, sabiex jesprimu r-rieda tagħhom li jikkooperaw u jikkoordinaw ma’ firmatarji oħrajn sabiex ikunu jistgħu jimmobilizzaw ir-riżorsi u jiżviluppaw attivitajiet fit-territorji rispettivi tagħhom bilgħan li jilħqu l-għanijiet tagħhom ta’ adattament għat-tibdil fil-klima.
Il-Pjattaforma ta’ Implimentazzjoni tal-Missjoni tappoġġa lir-reġjuni u lill-awtoritajiet lokali, pereżempju billi tipprovdilhom aċċess għall-għarfien u għall-assistenza teknika.
Il-finanzjament ikun disponibbli permezz tal-programmi ta’ ħidma ta’ Orizzont Ewropa għall-proġetti tar-R&I ta’ adattament għat-tibdil fil-klima li jistgħu jitwettqu billi jiġu sfruttati sinerġiji potenzjali mal-FEŻR.
Il-Missjoni tal-UE dwar il-Kanċer Il-missjoni dwar il-Kanċer, flimkien mal-Pjan tal-Ewropa sabiex Jingħeleb il-Kanċer, għandha l-għan li ttejjeb il-ħajja ta’ aktar minn 3 miljun persuna sal-2030, permezz tal-prevenzjoni, il-kura u, għal dawk affettwati mill-kanċer, inklużi l-familji tagħhom, sabiex jgħixu aktar fit-tul u aħjar.
Dan l-għan ġenerali huwa allinjat mal-objettiv ta’ politika tal-FEŻR ta’ Ewropa aktar soċjali u inklużiva.
Il-ħolqien ta’ infrastrutturi diġitali huwa previst sabiex jappoġġa r-riċerka u l-innovazzjoni (R&I) dwar il-kontroll tal-kanċer.
Il-pjattaforma UNCAN.eu se tiġbor data ta’ tipi differenti u minn sorsi differenti.
Ċentru Diġitali virtwali Ewropew għallPazjenti bil-Kanċer jippermetti lill-pazjenti bil-kanċer u lis-superstiti jiddepożitaw id-data dwar is-saħħa tagħhom u jirċievu informazzjoni.
L-Infrastrutturi Komprensivi tal-Kanċer jiġu appoġġati sabiex jiġu indirizzati l-inugwaljanzi fl-aċċess għal kura tal-kanċer ta’ kwalità għolja eż. billi jissaħħu l-kapaċitajiet ta’ riċerka u jinħoloq network fost l-Istati Membri u r-reġjuni.
Il-parteċipazzjoni tal-Istati Membri, tar-reġjuni u tal-awtoritajiet lokali hija kruċjali fl-implimentazzjoni tal-azzjonijiet previsti peress li huma primarjament responsabbli għall-organizzazzjoni tas-sistemi tas-saħħa tagħhom.
Pereżempju, it-titjib tal-aċċess għal skrinjar bikri jew għal trattamenti innovattivi tal-kanċer jirrikjedi investimenti kbar fl-infrastruttura, fit-tagħmir, fid-diġitalizzazzjoni, fil-forza tax-xogħol tas-saħħa u f’mudelli ġodda ta’ kura, inklużi soluzzjonijiet tattelemediċina sabiex jintlaħqu l-pazjenti f’żoni rurali u remoti.
L-FEŻR għandu rwol sinifikanti għat-titjib tal-kontroll tal-kanċer.
Ħafna reġjuni għandhom strateġiji ta’ speċjalizzazzjoni intelliġenti fil-qasam tas-saħħa, inkluż dwar il-kanċer.
Il-proġetti eżistenti għandhom potenzjal kbir sabiex jikkontribwixxu għall-objettivi tal-missjoni.
Ir-reġjuni se jitħeġġu jallinjaw mal-prijoritajiet tal-UE u jagħmlu aktar investimenti fir-R&I permezz tal-orjentazzjoni tal-prijoritajiet ta’ speċjalizzazzjoni intelliġenti lejn l-innovazzjoni tal-kanċer.
Bl-istess mod, Interreg tista’ tappoġġa lill-pazjenti bil-kanċer li jfittxu l-kura tas-saħħa f’pajjiż ieħor billi ssaħħaħ il-kooperazzjoni transfruntiera, tranżnazzjonali u interreġjonali.
(1) Ir-Regolament (UE) 2021/1058 tal-Parlament Ewropew u tal-Kunsill tal-24 ta’ Ġunju 2021 dwar il-Fond Ewropew għall-Iżvilupp Reġjonali u l-Fond ta’ Koeżjoni, l-Artikolu 3.